次韻蘇主管小礬山歌
作者：項安世
朝代：宋

paragraphs: 大字崢嶸如石柱，小字參差似釵股。
醉中寫出礬山歌，夢中飛入礬山路。
恍然身在家林間，壺公八柱橫當前。
并州剪刀色如水，剪取一半壺公煙。
袖歸閣置晴窗著，相伴匡牀閒企脚。
渾家驚喜看不休，一拳寒雪春未收。
但怪長身成縮瑟，不見當年倚天立。
昔如四輔朝帝鄉，今如侏儒欄楯旁。
元是山靈有詩癖，要來丈室親詞客。
帝令費老下教之，千仞高崖縮盈尺。
又怪素髮垂冰膚，不見當年青玉腴。
昔如婑媠春風髻，今如點滴銀盤酥。
元是山靈生老思，時世梳妝非所喜。
帝令河漢下濯之，洗盡烟嵐見雲子。
四翁相對凜不他，正味森森酸齒牙。
更著瑒花成五友，同名共色相輝華。